KIRJALLINEN KYSYMYS E-1489/02 esittäjä(t): Marie Isler Béguin (Verts/ALE) komissiolle. TINA, ISPA ja ympäristönsuojelua koskevat direktiivit jäsenehdokasvaltioissa.



Virallinen lehti nro 028 E , 06/02/2003 s. 0110 - 0111



KIRJALLINEN KYSYMYS E-1489/02 esittäjä(t): Marie Isler Béguin (Verts/ALE) komissiolle (29. toukokuuta 2002) Aihe: TINA, ISPA ja ympäristönsuojelua koskevat direktiivit jäsenehdokasvaltioissa Komissio päätti vuonna 1996 toteuttaa liikenteen infrastruktuuritarpeiden arvioinnin (TINA), joka hyväksyttiin vuotta myöhemmin. Arviointiprosessin tarkoituksena on koordinoida laajentuneeseen Euroopan unioniin ulottuvan liikenneverkon luomista ja kehittämistä ympäristönsuojelun näkökulmasta. Agenda 2000:n puitteissa luotu liittymistä edeltävä rakennepolitiikan väline (ISPA) on rahoitusväline, jolla pyritään helpottamaan ympäristönsuojelua ja liikennettä koskevan yhteisön säännöstön saattamista osaksi jäsenehdokasvaltioiden kansallista lainsäädäntöä ja edistämään periaatetta, joka koskee ympäristövahinkojen torjumista niiden lähteellä. Viime aikoina on noussut esiin huoli siitä, että Euroopan unionin laajentuessa liikenneinfrastruktuuriverkolla saattaa olla haitallisia vaikutuksia sellaisille Keski- ja Itä-Euroopan alueille, joita suojeltaisiin lintu- ja luontotyyppidirektiiveillä. Miten komissio arvioi Euroopan investointipankin ja liittymistä edeltävän rakennepolitiikan välineen niiden varojen käytön ympäristövaikutuksia, jotka on myönnetty Keski- ja Itä-Euroopassa toteutettavia suuria maankäytön suunnittelua koskevia hankkeita varten? Voiko komissio taata, ettei kyseisistä rahastoista rahoiteta sellaisia jäsenehdokasvaltioissa toteutettavia hankkeita, jotka olisivat ristiriidassa ympäristönsuojelua koskevan yhteisön nykyisen lainsäädännön kanssa? Voisiko komissio ilmoittaa, mitä toimia sovelletaan edellä mainittujen direktiivien noudattamatta jättämisestä mahdollisesti aiheutuvien ympäristövahinkojen korjaamiseksi? Michel Barnier'n komission puolesta antama vastaus (10. heinäkuuta 2002) Komissio viittaa vastaukseen, jonka se on antanut Elizabeth Lynnen kirjalliseen kysymykseen E-1032/02(1). Kysymys koski luonnonvaraisten lintujen suojelusta 2. huhtikuuta 1979 annettua neuvoston direktiiviä 79/409/ETY(2) ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettua neuvoston direktiiviä 92/43/ETY(3) sekä niiden vaikutusta liittymistä valmistelevaan rahoitukseen. Jos liittymistä edeltävän rakennepolitiikan välineen eli ISPA:n rahoitusta tarvitaan laajoihin infrastruktuurihankkeisiin, on noudatettava samanlaisia vaatimuksia kuin mitä yhteisön ympäristölainsäädännössä säädetään ennen kuin ehdokasmaille voidaan myöntää osarahoitusta. Näin ollen on muun muassa sovellettava tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettua neuvoston direktiiviä 97/11/EY(4). Lisäksi ehdokasmaan on myös tutkittava, vaikuttavatko hankkeet ympäristön kannalta herkkiin alueisiin, jotka saattavat tulevaisuudessa kuulua kahden edellä mainitun direktiivin soveltamisalaan. Myös Euroopan investointipankin osarahoittamien hankkeiden ympäristövaikutusten arvioinnissa on noudatettava samanlaisia vaatimuksia kuin mitä yhteisön ympäristölainsäädännössä säädetään, ja komissio seuraa ympäristökysymyksiä ennen kuin Euroopan investointipankki hyväksyy lainat. Tämä pätee myös edellä mainittuihin direktiiveihin. (1) EYVL C 309 E, 12.12.2002, s. 75. (2) EYVL L 103, 25.4.1979. (3) EYVL L 206, 22.7.1992. (4) EYVL L 73, 14.3.1997.